CELEX: 32013R0244
Language: lv
Date: 2013-03-19 00:00:00
Title: Komisijas Regula (ES) Nr. 244/2013 ( 2013. gada 19. marts ), ar ko groza Eiropas Parlamenta un Padomes Regulas (EK) Nr. 1333/2008 III pielikumu attiecībā uz trikalcija fosfāta (E 341 (iii)) lietošanu uzturvielu preparātos, kurus paredzēts izmantot zīdaiņu un mazu bērnu pārtikā  Dokuments attiecas uz EEZ

20.3.2013   
            
            
               LV
            
            
               Eiropas Savienības Oficiālais Vēstnesis
            
            
               L 77/3
            
         KOMISIJAS REGULA (ES) Nr. 244/2013
   (2013. gada 19. marts),
   ar ko groza Eiropas Parlamenta un Padomes Regulas (EK) Nr. 1333/2008 III pielikumu attiecībā uz trikalcija fosfāta (E 341 (iii)) lietošanu uzturvielu preparātos, kurus paredzēts izmantot zīdaiņu un mazu bērnu pārtikā
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu un 30. panta 5. punktu,
   tā kā:
   
               (1)
            
            
               Regulas (EK) Nr. 1333/2008 III pielikumā noteikts Savienības atļauto pārtikas piedevu saraksts lietošanai pārtikas piedevās, pārtikas fermentos, pārtikas aromatizētājos un uzturvielās un to lietošanas nosacījumi.
            
         
               (2)
            
            
               Minēto sarakstu var grozīt saskaņā ar procedūru, kas noteikta Eiropas Parlamenta un Padomes 2008. gada 16. decembra Regulā (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (2).
            
         
               (3)
            
            
               Saskaņā ar Regulas (EK) Nr. 1331/2008 3. panta 1. punktu Savienības atļauto pārtikas piedevu sarakstu var atjaunināt pēc Komisijas iniciatīvas vai pēc pieteikuma saņemšanas.
            
         
               (4)
            
            
               Pieteikums atļaujai lietot trikalcija fosfātu (E 341 (iii)) kā pretsalipes vielu, ko pievieno uzturvielu preparātiem, kuri paredzēti izmantošanai mākslīgajos maisījumos zīdaiņiem un mākslīgajos papildu ēdināšanas maisījumos zīdaiņiem, kā noteikts Komisijas 2006. gada 22. decembra Direktīvā 2006/141/EK par mākslīgajiem maisījumiem zīdaiņiem un mākslīgajiem papildu ēdināšanas maisījumiem zīdaiņiem un ar ko groza Direktīvu 1999/21/EK (3), tika iesniegts 2009. gada 19. jūnijā, un šis pieteikums ir pieejams dalībvalstīm.
            
         
               (5)
            
            
               Pieteikums attiecas uz jaunu ierakstu Regulas (EK) Nr. 1333/2008 III pielikuma 5. daļas B iedaļā. Tehnoloģiska nepieciešamība trikalcija fosfātu (E 341 (iii)) lietot kā pārtikas piedevu ir saistīta ar tā kā nesējvielas spēju piešķirt unikālas īpašības pulverveida maisījumiem. Produkts no vides var uzņemt mitrumu līdz pat 10 % apmērā no savas masas, nepadarot maisījumu gabalainu un saglabājot preparātus birstošus, ko uzskata par patērētāju interesēs esošu īpašību.
            
         
               (6)
            
            
               Pārtikas zinātniskā komiteja deva padomu par trikalcija fosfāta (E 341 (iii)) kā pārtikas piedevas nekaitīgumu uzturvielu preparātos, kas paredzēti lietošanai mākslīgajos maisījumos zīdaiņiem un mākslīgajos papildu ēdināšanas maisījumos zīdaiņiem, un 1996. gada 7. jūnijā sniedza atzinumu (4), kurā secināja, ka tā lietošana ir pieļaujama, ja netiek pārsniegts kalcija un fosfora kopējais daudzums un to savstarpējā attiecība.
            
         
               (7)
            
            
               Ortofosforskābes kalcija sāļi, tostarp trikalcija fosfāts, ir minerālvielas, ko saskaņā ar Direktīvas 2006/141/EK III pielikumu ir atļauts lietot mākslīgajos maisījumos zīdaiņiem un mākslīgajos papildu ēdināšanas maisījumos zīdaiņiem. Tāpēc atļauju lietot trikalcija fosfātu (E 341 (iii)) kā pretsalipes vielu uzturvielu preparātos, kas paredzēti izmantošanai mākslīgajos maisījumos zīdaiņiem un mākslīgajos papildu ēdināšanas maisījumos zīdaiņiem, neuzskata par apdraudējumu nekaitīgumam, ja vien kalcija un fosfora kopējais daudzums nepārsniedz šiem diviem minerāliem minētajā direktīvā noteiktās pieļaujamās robežas un kalcija/fosfora attiecību.
            
         
               (8)
            
            
               Saskaņā ar Regulas (EK) Nr. 1331/2008 3. panta 2. punktu Komisijai ir jālūdz Eiropas Pārtikas nekaitīguma iestādes atzinums, lai atjauninātu Savienības atļauto pārtikas piedevu sarakstu, kas iekļauts Regulas (EK) Nr. 1333/2008 III pielikumā, izņemot gadījumus, kad attiecīgie atjauninājumi nevar nelabvēlīgi ietekmēt cilvēku veselību.
            
         
               (9)
            
            
               Atļaujot lietot trikalcija fosfātu (E 341 (iii)) kā pretsalipes vielu uzturvielu preparātos, kas paredzēti izmantošanai mākslīgajos maisījumos zīdaiņiem un mākslīgajos papildu ēdināšanas maisījumos zīdaiņiem, būtu jāievēro Direktīvā 2006/141/EK noteiktās kalcija, fosfora un kalcija/fosfora attiecības robežvērtības, tāpēc minētā saraksta atjaunināšana nevar nelabvēlīgi ietekmēt cilvēku veselību. Tāpēc nav nepieciešams lūgt Eiropas Pārtikas nekaitīguma iestādes atzinumu.
            
         
               (10)
            
            
               Tāpēc ir lietderīgi atļaut lietot trikalcija fosfātu (E 341 (iii)) kā pretsalipes vielu uzturvielu preparātos, kas paredzēti izmantošanai mākslīgajos maisījumos zīdaiņiem un mākslīgajos papildu ēdināšanas maisījumos zīdaiņiem.
            
         
               (11)
            
            
               Tāpēc būtu attiecīgi jāgroza Regulas (EK) Nr. 1333/2008 III pielikums.
            
         
               (12)
            
            
               Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un ne Eiropas Parlaments, ne Padome pret tiem nav iebilduši,
            
         IR PIEŅĒMUSI ŠO REGULU.
   1. pants
   Regulas (EK) Nr. 1333/2008 III pielikumu groza saskaņā ar šīs regulas pielikumu.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2013. gada 19. martā
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 354, 31.12.2008., 16. lpp.
   
      (2)  OV L 354, 31.12.2008., 1. lpp.
   
      (3)  OV L 401, 30.12.2006., 1. lpp.
   
      (4)  Pārtikas zinātniskās komitejas ziņojumi, četrdesmitā sērija, 1997. gads.
   
      PIELIKUMS
      Regulas (EK) Nr. 1333/2008 III pielikuma 5. daļas B iedaļā ierakstu par pārtikas piedevu E 341 (iii) aizstāj ar šādu:
      
         
                     “E 341 (iii)
                  
                  
                     Trikalcija fosfāts
                  
                  
                     Maksimālā pārnese 150 mg/kg kā P2O5, ievērojot Direktīvā 2006/141/EK noteiktās kalcija, fosfora un kalcija/fosfora attiecības robežvērtības
                  
                  
                     Visas uzturvielas
                  
                  
                     Mākslīgie maisījumi zīdaiņiem un mākslīgie papildu ēdināšanas maisījumi zīdaiņiem, kā noteikts Direktīvā 2006/141/EK
                  
               
                     Ievēro maksimālo daudzumu 1 000 mg/kg, kas izteikts kā P2O5, no visiem lietojumiem pārtikas galaproduktā, kā minēts II pielikuma E daļas 13.1.3. punktā
                  
                  
                     Visas uzturvielas
                  
                  
                     Apstrādātu graudaugu pārtika un bērnu pārtika zīdaiņiem un maziem bērniem, kā noteikts Direktīvā 2006/125/EK”